Bulbs

[thumb|Tarāna veida bulba priekšgals, kurš liecās uz augšu no korpusa dibena. Bulba augšpuse atrodas augstāk nekā tās savienojums ar korpusu. Sānos izveidotie caurumi ir [Piestūrēšanas ierīce|piestūres ierīces]]
**Bulbs** ir plūdlīnijas formas izvirzījums kuģa priekšgalā nedaudz zem ūdenslīnijas. Izvirzījums jeb bulbs izmaina veidu, kādā ūdens plūst apkārt korpusam, samazinot pretestību un tādējādi palielinot ātrumu, darbības attālumu, degvielas ekonomiju un noturību. Lieliem kuģiem ar bulbiem parasti ir divpadsmit līdz piecpadsmit reizes efektīvāks degvielas patēriņš salīdzinot ar līdzīgiem kuģiem bez bulbiem. Tāpat bulbs palielina priekšgala peldamību nedaudz samazinot šūpošanos garenvirzienā.

Vislielākie ieguvēji no bulba, kurš ir projektēts to ekspluatācijas ātrumam, ir kuģi ar augstu kinētisko enerģiju, kura ir proporcionāla masai un ātruma kvadrātam. Pie šādiem kuģiem pieskaita kuģus ar lielu masu  (piemēram, supertankkuģus) vai ar augstu ekspluatācijas ātrumu (piemēram, pasažieru un kravas kuģus). Kuģiem ar zemāku masu (zem 4 000 DWT) un tiem, kurus ekspluatē ar mazāku ātrumu (zem 12 mezgliem), ir mazāki ieguvumi no bulba, jo šajos gadījumos parādās virpuļi. Pie tādiem kuģiem pieskaita velkoņus, motorlaivas, buriniekus un mazas jahtas.

Ir ticis noskaidrots, ka bulbs darbojas visefektīvāk, ja tos lieto uz kuģiem, kuri atbilst šādiem nosacījumiem:
* ūdenslīnijas garums pārsniedz 15 metrus;
* bulbs ir projektēts un optimizēts kuģa ekspluatācijas ātrumam.

## Konstrukcija
thumb|Zemūdens bulba un klasiskā priekšgala kombinētā ietekme uz viļņa veidošanos, kur bulba veidotais vilnis dzēš klasiskā priekšgala radīto vilni. 1. Priekšgala ar bulbu profils. 2. Priekšgala bez bulba profils. 3. Bulba radītais vilnis. 4. Klasiskā priekšgala radītais vilnis. 5. Ūdenslīnija un dzēsto viļņu reģions
Kuģa aprīkošanai ar bulbu ir gan savi ieguvumi, gan trūkumi. Tomēr nepieciešamība uzlabot kuģa ekonomiskos rādītājus pie lieliem ātrumiem nozīmē to, ka aizvien vairāk kuģu tiek aprīkoti ar bulbiem, bet kuģu ar klasisku priekšgala formu paliek mazāk. Bulba uzdevums ir samazināt pretestību ūdens plūsmai ap korpusu. Kuģis pārvietojoties veido vilni tā priekšgalā, kur arī koncentrējas lielākā ūdens pretestība. Noapaļotais izvirzījums kuģa priekšgalā samazina priekšgala vilni un attiecīgi arī ūdens pretestību.

Bulbi ir populārāki kuģiem ar lielāku ātrumu un lielāku ūdensizspaida pilnības koeficientu, kuri parasti netiek izmantoti rajonos ar ledu. Priekšgala bulbs palielina korpusa virsmas slapjo laukumu un tādēļ jāuzskata, ka kopējā korpusa pretestība ir palielinājusies. Tomēr samazinātā priekšgala viļņa pretestība dod lielākus ieguvumus nekā kopējās korpusa pretestības pieaugums. Ieguvumi pārsvarā izpaužas kā samazināts degvielas patēriņš salīdzinot ar līdzīgiem, klasiskas priekšgala formas kuģiem. Tomēr degvielas ekonomijas apjomu ietekmē arī kuģa izmantošanas veids un vidējais ātrums.

Ja kuģis ir apgādāts ar piestūres ierīcēm, tās izvieto uz aizmuguri no vietas, kur bulba konstrukcija savienojas ar pārējo korpusu. Bulba forma, konstrukcija un kopējais izmērs var atšķirties. Mūsdienās tos uzstāda gandrīz uz visiem kuģiem. Bulba iekšējo telpu var izmantot kā papildu balasta tanku, tādējādi regulējot galsveri vai palielinot iegrimi sliktos laikapstākļos. To var atstāt arī kā tukšu telpu. Bulbs vienmēr ir pakļauts sadursmēm ar peldošiem šķēršļiem, tādēļ dokošanas laikā tas tiek rūpīgi pārbaudīts.

## Atsauces